Kanton Linth
Dr Kanton Linth isch e Kanton vo dr Helvetische Republik 1798–1803 gsi.
Noch em Zsämmebruch vo dr alten Eidgenosseschaft 1798 hai sich verschiidnigi ehemoligi Gmeini Herrschafte und zuegwandti Ort in dr Ostschwiiz zu eigeständige Kantön erklärt. Mit dr Schaffig vo dr Helvetische Republik si die Gebild wider ufglöst und in de Kantön Linth und Säntis zsämmegfasst worde. Noch em Vorbild vo de französische Departemänt si Fluss- (Linth) bzw. Bärgnäme (Säntis) zur Bezeichnig usgwehlt worde.

Dr Kanton Linth isch am 4. Mai 1798 gründet worde. Er het us em ehemolige eidgenössischen Ort Glarus und siim Undertanegebiet Wärdebärg, ehemolige Undertanegebiet vom Ort Schwyz (Höf, March, Eisiidle) und vom Ort Züri (Herrschaft Sax), den ehemolige gmeine Herrschafte Uznach, Gaster, Sargans, dr Stadt Rapperswil und em Obertoggeburg bestande, wo vorhär zur Fürstabtei Sanggalle ghört het. Dr Hauptort isch zerst Glarus gsi, denn noch dr Widerhärstellig vom Kanton Glarus Rapperswil.

Dr Kanton Linth het siibe Distrikt umfasst: (lueg Charte)
 Wärdebärg; Hauptort Wärdebärg, 30 Wahlmanne, öbbe 10 500 Iiwohner
 Neu St. Johann; Hauptort Neu St. Johann, 30 Wahlmanne, öbbe  11 600 Iiwohner
 Mels; Hauptort Mels, 25 Wahlmanne, öbbe 9800 Iiwohner
 Schwande; Hauptort Schwande, 29 Wahlmanne, öbbe  10 100 Iiwohner
 Glarus; Hauptort Glarus, 38 Wahlmanne, 12 700 Iiwohner
 Schänis; Hauptort Schänis, 29 Wahlmanne, 11 900 Iiwohner
 Rapperswil; Hauptort Rapperswil, 29 Wahlmanne, 11 800 Iiwohner

Dr Kanton Linth isch in dr Mediationsakte vom Napoleon vo 1803 wider ufglöst worde. Si Gebiet isch uf d Kantön Schwyz (Hööf, March, Eisiidle), Glarus und Sanggalle (Rapperswil, Uznach, Gaster, Sargans, Wärdebärg, Sax, Obertoggeburg) ufdeilt worde.

Literatur 
 Glaus, Beat. Der Kanton Linth der Helvetik. Schwyz, 2005. ISBN 3-033-00438-5

 

Helvetik
Linth